Sosatie

'n Sosatie of kabab is 'n eg Suid-Afrikaanse gereg wat van blokkies skaap-, vark- of hoendervleis gemaak word. Die vleis word in kleinerige blokkies opgesny en in 'n vleis- of sosatiepen ingeryg, soms met ander lekkernye soos sampioene of gedroogde vrugte. Dit kan ook met marinade of kerrie gegeur word. Sosaties word verkieslik op 'n rooster oor 'n houtvuur gebraai, maar kan ook in 'n oond gaargemaak word.Ensiklopedie van Suidelike Afrika, Rosenthal, Eric 1967.

Sosaties is oorspronklik van Kaap-Maleisiese afkoms. Die naam is van die Maleise woord soesatoe afgelei, wat mengelmoes beteken. Sosatie is moontlik deur Maleise kokke in Suid-Afrika in gebruik gebring.Cloete, A E; Jordaan A, Liebenberg, HC; Lubbe, HJ. Etimologiewoordeboek Van Afrikaans. Buro van die WAT 2003; 

 SosatieresepMartin se watertand sosaties 
Bestanddele
 500 g – 1000 g vleis (sien onder by wenke)
 6 uie
 2 soetrissies
 8 – 10 gedroogde appelkose
 een koppie water
 een koppie wit asyn
 5 eetlepels appelkooskonfyt
 gemaalde swartpeper na smaak
 kerrie of brejani na smaak
 2 eetlepels olyfolie
 vars knoffel na smaak

Metode
 Halveer die uie en druk uitmekaar
 Braai die uie in olyfolie – net glaserig en nie bruin nie
 Stel die stoof heelwat laer (moet glad nie kook nie, net effens prut)
 Gooi die water en asyn in en roer goed
 Roer die kerrie in
 Voeg die appelkooskonfyt by en roer goed
 Gooi die vars geperste knoffel in
 Maal die peper in
 Laat alles effens prut en laat dit dan afkoel
 Sny vleis in blokkies en plaas in 'n bak of verkieslik 'n toeritsplastieksakkie
 Marineer vir 1-3 dae (draai ongeveer 3-4 keer per dag om)
 Gooi die droë appelkose 6 ure voor gaarmaak by die vleis wat marineer
 Week skoon sosatiestokkies in water
 Ryg vleis, uie, soetrissie-stukkies en kwart appelkose een-vir-een op 'n stokkie
 Bak stadig in 'n matige oond (180 °C) of natuurlik braaivleis! Wees oplettend – die appelkooskonfyt kan dit maklik laat swart brand
 Verf tussendeur met die marinade wat oorgebly het
 Maal nog swartpeper op die sosaties 10 minute voor die einde

Wenke
 Die toeritsplastieksakkies werk die beste aangesien die sakkie maklik omgedraai word in die yskas en so die gereg van alle kante kan marineer. Om 'n sakkie om te draai is min werk, terwyl dit in 'n bak harde werk is.

 Skaapvleis werk baie goed, maar bees, vark, hoender en kalkoen is ook lekker. Indien jy vark wil gebruik – hou dit goed nat aangesien dit maklik uitdroog. In die oond is dit by vark 'n goeie plan om die bak met aluminiumfoelie te bedek en die laaste 10-15 minute oop te los. Verf dit op die braai met elke omdraai.

Gebruik speserye na smaak, maar ons hou van skerper kos en neem vir die sosatieresep hierbo 2 teelepels brejani en 1 teelepel kerrie. Indien brejani gebruik word, gooi dit by die uie wat braai na ongeveer een minuut en meng goed (sauté).

 Blatjang is natuurlik heerlik saam met die sosaties!

 Verwysings 

 Eksterne skakels 

Kategorie:Braai
Kategorie:Vleisgeregte